
Lirija

I

O shqype, o zogjt’ e maleve, kallzoni:

A shndrit rreze lirie n’ato maja;

mbi bjesh’ t’thepisuna e n’ograja,

ku del gurra e gjëmon përmallshëm kroni?

A keni ndie ndikund, kah fluturoni

ndër shkrepa, me ushtue kangën e saj?

A keni ndie nji kangë të patravajë?

O shqype, o zogjt’ e maleve, kallzoni!

“Lirim, lirim!” – bërtet gjithkah malsia.

A ka lirim ky dhé që na shkel kamba,

a veç t’mjerin e mblon ânë mb’ânë robnia?

Flutrò shqype, flutrò kah çelet lâma,

sielliu maleve përreth që ka Shqipnia,

e vështroje ku i del lirimit ama.

II

Nëpër Fusha ku rrjedh Misisipija

Ushtoj rrokull nji za si bubullima;

Krisi ndër male si gërset ushtima

kur qiell e tokë turbullon duhija.

Çon’ju shërbtorët e tokës, leni te shpija

Shjetnit e vangat; e për gjysë, o trima,

Leni parmendat; rrokni pushkët; vetima

Ju duk për së lergu, e qe po vjen lirija;

Washingtoni na thrret. E djelmve pika

Rrani tui hapun zjarm; hija e morrizit

Mujti kështjellat atnorë, mujti katedrën.

E fushë e mal ushtoi: vojt Amerika

Mbas asi zani qi e pat thirrë, e Inglizit

Ja boi luani i Amerikës kulshedrën.

III

U t’huej Inglizi: s’ka me dalë ushtori

Me i grahë bulkut si kaut me sjeçe të bregut;

S’ka m’u fikun ndër të mjelluna puntori

Kur merr era për mëner o vapa e zhegut.

U kputne hekrat, e lirim malcori,

Lirim deti kumbon e ja siellë bregut;

Lirim përgjegjin qysh kah Labradori

E Virgjin’ja e New Jorku syni i tregut.

Të lumtë, o Washington! u zhvillat qielli,

E njom toka për mall me brohorië

E mbi flamuj të zotnuem ndejt luani.

Pushoi te drita qi shpërdan si dielli

Lirimi, tuj britun në Filadelfie:

“Amerikën e zhgon Amerikani”.

IV

Ty të kjosha falë, o dritë, ama e mbrodhsimit,

Ti dave terrin e egërsis’, e tinë,

E lakmuemja e gjith dhenavet latine,

Amerikën e pshtove prej robnimit.

Porsi vegim u mbuze, e prei nalcimit

E puthe tokën me ato rreze, e shkrine

Akllin e vjetër qi kish mbet’, e fshine

Vaj e padije e anëmiq të lirimit.

E ndjeu toka njat shend e u gëzue si fëmija

Qi i qeshet lokes kur ja reshë krahnorit;

E shpirt e zemër nëpër buz’ i shpraze.

Me nji të njyeme ma të bukur, pa tallaze

Shndriti deti njat herë; prei katundorit

Ndër fush’ e male mungulloi Lirija.

V

“Lirinë e keni ju; na hekra kemi.

Na terr e mjegull deri në ditt ma të vona;

Na pa emën kërkund, pa atdhe; na jemi

Shërbtorët e t’huajvet nëpër vende tona.

Porsi berre qi bleu mishtari vemi

Mbas shkopit, të kalamenduna, ku s’dona.

Ahte t’ankueshme nëpër buzë polemi,

Vaj e mjerime qet kjo tokë e jona.

E kot duhija e trimnis malcore

Ndër fusha të molisuna plandosi

Si kokërr rrfeje prej nji reje lëshue.

Çuditë prej peshes së nji pushtedës mizore,

Kot Dukagjini e Skandërbeg fatosi

Shpupurishin ndër vorre eshtna të harrue.”

VI

Por nuk u shuejt edhe, jo, shqiptaria:

Lodhun prej hekrash që mizori e njiti,

lodhun prej terri ku robnimi e qiti,

shpreson me e zgjue fluturim mënia.

E kqyre: Ndër male po përhapet shkëndija

e lirimit t’Atdheut; fshehtas shëtiti

kasoll’ për kasoll’ rreth buneve e soditi

frymë të re tue zbrazun për gjithkah, hija

E Skanderbegut. Që ndër djepa rritin

nanat e Hotit djelmënin’ ushtore

e idhnim n’armikun nëpër gji iu qitin.

E nalt, ndër maja, bukuri mbretnore,

Hapi flatrat e mnershme qi përshndrisin,

Me thoj t’harkuem Shqypeja arbnore.




Lirija

